- జియో నుంచి హైస్పీడ్‌ ఫిక్స్డ్‌లైన్‌ బ్రాడ్‌'బ్యాండ్‌'
- 'జియో గిగా ఫైబర్‌' పేరుతో సేవల ఆవిష్కరణ..
- 'జియో గిగా టీవీ'తో నాణ్యమైన టీవీ ప్రసారాలు
- ఒకేసారి 11,00 నగరాల్లో సేవలు ప్రారంభం
- ఆగస్టు 15 నుంచి ముందస్తు బుకింగ్‌లు షురూ
- ఆధునిక ఫీచర్లతో మలితరం 'జియో ఫోన్‌ 2' : 41వ ఏజీఎం సభలో ప్రకటించిన ముఖేష్‌ అంబానీ
- ప్రత్యర్థి కంపెనీల్లో మొదలైన జియో ప్రకంపనలు
నవతెలంగాణ, వాణిజ్య విభాగం: రియలన్స్‌ జియో గురువారం దేశంలో సరికొత్త సాంకేతిక విప్లవానికి తెర తీసింది. ఫైబర్‌ ఆధారిత ఫిక్స్‌డ్‌లైన్‌ బ్రాడ్‌బ్యాండ్‌ సర్వీసులను 'జియో గిగా ఫైబర్‌' పేరుతో త్వరలో దేశ వ్యాప్తంగా అందుబాటులోకి తేనున్నట్టుగా రిలయన్స్‌ సంస్థల అధినేత ముఖేష్‌ అంబానీ వెల్లడించారు. ముంబైలోని న్యూమెరైన్‌ లైన్స్‌లో బిర్లా మధుశ్రీ ఆడిటోరియంలో జరిగిన 41వ వార్షిక సర్వసభ్య సమావేశంలో (ఏజీఎం) ముఖేష్‌ అంబానీ ఈ సర్వీసులను అధికారికంగా అందుబాటులోకి తీసుకు వస్తున్నట్టుగా ప్రకటించారు. దీంతో దేశంలో డేటా వాడకం తీరుతెన్నెలే మారుపోనున్నాయని ఆయన వివరించారు. 'బ్రాడ్‌బ్యాండ్‌లో ఉత్తమమైన సేవలందించేందుకు హైస్పీడ్‌ ఫిక్స్‌డ్‌ లైన్‌ బ్రాడ్‌బ్యాండ్‌ను తీసుకొస్తున్నాం. జియో గిగాఫైబర్‌ పేరుతో బ్రాడ్‌బ్యాంక్‌ సేవలు అందుబాటులోకి తెస్తాం. ఆగస్టు 15 నుంచి ఈ ఫైబర్‌ కోసం రిజిస్ట్రేషన్లను ప్రారంభిస్తాం' అని అన్నారు. ఈ ఫైబర్‌ 5కోట్ల ఇళ్లకు కనెక్ట్‌ చేయగల సామర్థ్యం గలదని ముఖేష్‌ అంబానీ చెప్పారు. తొలి దశలో ఈ నెట్‌వర్క్‌ ద్వారా 100 ఎంబీపీఎస్‌తో సేవలను అందిస్తామని.. తరువాత క్రమంగా దీనిని పెంచుకుంటూ పోనున్నట్టుగా ఆయన వివరించారు. సెటాప్‌బాక్స్‌ ద్వారా టీవీలో కూడా జియోగిగా ఫైబర్‌ సేవలను అందించనున్నట్టు ఆకాశ్‌, ఇషాలు తెలిపారు. గృహాలకు, వర్తకులకు, చిన్న, మధ్య స్థాయి వ్యాపారాలకు, పెద్దపెద్ద వ్యాపారాలకు ఫైబర్‌ కనెక్టివిటీని విస్తరించనున్నామని రిలయన్స్‌ అధినేత ముఖేష్‌ అంబానీ తెలిపారు. 1,100 నగరాలకు అత్యున్నతమైన ఫైబర్‌ ఆధారిత బ్రాడ్‌బ్యాండ్‌ కనెక్టివిటీ సొల్యూషన్స్‌ను ఆఫర్‌చేస్తున్నట్టు తెలిపారు. ప్రపంచంలోనే టాప్‌-5 బ్రాడ్‌బ్యాండ్‌ దేశాల్లో భారత్‌ను ఒకటిగా నిలుపాలని నిర్ణయించుకున్నట్టుగా ఆయన వివరించారు.
అత్యుత్తమ నాణ్యతతో 'జియో గిగా టీవీ' సేవలు..
కార్యక్రమంలో భాగంగా రిలయన్స్‌ సంస్థ 'జియో గిగా టీవీ' సేవలను కూడా లాంచ్‌ చేసంది. ఇందులో భాగంగా మొత్తం 600 టీవీ చానెళ్ల ప్రసారాలను 4కే రెజల్యూషన్‌తో అందించనున్నట్టుగా ఇషా అంబానీ తెలిపారు. జియోగిగాపైబర్‌ నెట్‌వర్క్‌ను గంట కంటే తక్కువ వ్యవధిలోనే కంపెనీ సర్వీసుమెన్‌ ఇన్‌స్టాల్‌ చేసేలా వ్యాపారన్ని డిజైన్‌ చేసినట్టుగా వివరించారు. జియోగిగా టీవీ సేవల కొసం సంస్థ ప్రత్యేకంగా రూపొందించిన సెట్‌టాప్‌ బాక్స్‌ను అందించనుందని ఈషా అంబానీ తెలిపారు. ఇందులో వీడియో కాన్ఫరెన్స్‌, లాండ్‌లైన్‌ కాలింగ్‌తో పాటు వాయిస్‌ రికగ్నిషన్‌తో పనిచేసే రిమోట్‌ను కూడా అందిచనున్నట్టుగా ఆమె వివరించారు. భవిష్యత్తు ఆప్టికల్‌ ఫైబర్‌ ఆధారిత ఫిక్స్‌డ్‌ లైన్‌ బ్రాడ్‌బ్యాండ్‌దేనని ఈషా వ్యాఖ్యానించారు. రిలయన్స్‌ జియో ప్రకటన ప్రత్యర్థి కంపెనీలకు ముచ్చెమటలు పట్టించింది. ఈ ప్రభావం స్టాక్‌ మార్కెట్లపై ఆయా సంస్థల స్టాక్స్‌పై కూడా కనిపించింది.
టెలికాంలో దూసుకుపోతున్న జియో..
రిలయన్స్‌ జియో సంస్థ దేశీయ టెలికాం రంగంలో దూసుకుపోతోందని ముఖేష్‌ అంబానీ తెలిపారు. సంస్థ ప్రారంభమైన కేవలం 22 నెలల కాలంలోనే జియో దాదాపు 21.5 కోట్ల మంది వినయోగదారులకు చేరువైందని ఆయన వివరించారు. జియో ద్వారా వినియోగదారుల డేటా వాడకం నెలకు 125 కోట్ల జీబీ నుంచి 240 కోట్ల జీబీకి పైగా పెరిగిందని అన్నారు. వాయిస్‌ వాడకం కూడా ప్రతి రోజూ 250 కోట్ల నిమిషాల నుంచి 530 కోట్ల నిమిషాలకు చేరిందని వివరించారు. వీడియో వాడకం 165 కోట్ల గంటల నుంచి 340 కోట్ల గంటలకు పెరిగిందని తెలిపారు. జియో ఆదాయం రూ.69,000 కోట్ల దరిదాపుల్లోకి చేరడం విశేషమని ఆయన తెలిపారు. దేశ వ్యాప్తంగా ఉన్న 3500 స్టోర్స్‌కు సేవల కోసం వచ్చిన వారి సంఖ్య 35 కోట్లకు చేరిందని ఆయన తెలిపారు. రిలయన్స్‌ నికర లాబాలు 20.6 శాతం మేర పెరిగాయని అంబానీ వివరించారు. గత ఆర్థిక సంవత్సరంలో అత్యధికంగా రిలయన్స్‌ ఇండిస్టీస్‌ రూ.9844 కోట్ల మేర పన్ను చెల్లింపులు జరిపిందని.. ఇది దేశంలోనే రికార్డు అని ఆయన వివరించారు.
రూ.2999లకే ఆధునిక జియోఫోన్‌-2
టెలికాం రంగంలో పెను మార్పులు తీసుకొచ్చిన జియో గురువారం తాజాగా తదుపరి తరం జియో ఫోన్‌ను 'జియోఫోన్‌-2' పేరుతో మార్కెట్లోకి ఆవిష్కరిచంఇంది. హై-ఎండ్‌ మోడల్‌ 'జియోఫోన్‌-2'ను రిలయన్స్‌ ఇండిస్టీస్‌ అధినేత ముఖేష్‌ అంబానీ కూతురు ఇషా అంబానీ, కొడుకు ఆకాశ్‌ అంబానీలతో కలిసి ఆవిష్కరించారు. ఈ ఫోన్‌ కోసం ముఖేష్‌ అంబానీ బంపర్‌ ఆఫర్‌ ప్రకటించారు. జియోఫోన్‌ కొనుగోలు చేయాలనుకునే వారికి మాన్‌సూన్‌ హంగామా ఆఫర్‌ను అందుబాటులోకి తీసుకొస్తున్నట్టు తెలిపారు. ఈ ఆఫర్‌ ద్వారా కొత్త జియోఫోన్‌ను కేవలం 501 రూపాయలకే, పాత ఫీచర్‌ ఫోన్ల ఎక్స్చేంజ్‌లో కొనుగోలు చేయొచ్చని ప్రకటించారు. జూలై 21 నుంచి ఈ ఆఫర్‌ అందుబాటులోకి వస్తుందని తెలిపారు. అయితే కమర్షియల్‌గా ఈ కొత్త జియోఫోన్‌ 2 విక్రయాలు ఆగస్టు 15 నుంచి ప్రారంభం కానున్నాయి. దీని ధర రూ.2,999గా ముఖేష్‌ అంబానీ వివరించారు. 100 మిలియన్‌ యూజర్ల టార్గెట్‌గా అడ్వాన్స్‌ ఫీచర్లతో ఈ జియోఫోన్‌ 2ను మార్కెట్‌లోకి తీసుకొస్తున్నట్టు పేర్కొన్నారు. ప్రస్తుతం ఉన్న జియోఫోన్‌లలో ఆగస్టు 15 నుంచి వాట్సాప్‌, ఫేస్‌బుక్‌, యూట్యూబ్‌ను అందిస్తామన్నారు.
జియోఫోన్‌-2లో ప్రత్యేకతలివే...
దేశంలో అత్యధికంగా ఉన్న యువతే లక్ష్యంగా రిలయన్స్‌ జియో మార్కెట్లోకి జియోఫోన్‌-2ను ఆవిష్కరించినట్టుగా తెలుస్తోంది. ఈ ఫోన్‌ గత పోన్‌కంటే భిన్నంగా 2.40 అంగుళాల అడ్డం తెర (హారిజంటల్‌ స్క్రీన్‌), క్వర్టీ కీప్యాడ్‌, కేఐఏ ఆపరేటింగ్‌ సిస్టమ్‌, 512 ఎంబీ ర్యామ్‌, 4జీబీ అంతర్గత మెమోరీ సామర్థ్యం, మెమొరీ కార్డు ద్వారా దీనిని 128 జీబీ వరకు పెంచుకునే సదుపాయం, 2 మెగాపిక్సెల్‌ వెనుక కెమేరా, 0.3 మెగా పిక్సెల్‌ వీజీఏ టెక్నాలజీతో కూడిన ముందు కెమేరా, 2000 ఎంఏహెచ్‌ బ్యాటరీ సామర్థ్యం ఈ ఫోన్‌ ప్రత్యేకతలు. దీనికి తోడు ఈ ఫోన్‌లో నేరుగా ఫేస్‌బుక్‌, యూట్యూబ్‌, వాట్సప్‌ యాప్‌లను వాడుకొనే వెసులుబాటు కల్పించారు. ఎల్‌టీఈ, వాయిస్‌ ఓవర్‌ ఎల్‌టీఈ, వైఫై, జీపీఎస్‌తో పాటు డ్యూయెల్‌ సిమ్‌ ఈ ఫోన్‌కు మరో ప్రత్యేక ఆకర్షణ. వీటిని ఆగస్టు 15 నుంచి అందుబాటులోకి తీసుకురానున్నట్టు ముఖేష్‌ అంబానీ తెలిపారు. జియోఫోన్‌ హైఎండ్‌ మోడల్‌ జియోఫోన్‌ 2ను కూడా ఇషా, ఆకాశ్‌లు ప్రవేశపెట్టారు. అంతేగాక.. ప్రస్తుతం ఉన్న జియోఫోన్‌లలో ఆగస్టు 15 నుంచి వాట్సాప్‌, ఫేస్‌బుక్‌, యూట్యూబ్‌ను అందిస్తామన్నారు.
టెక్నాలజీ దన్నుతో రిలయన్స్‌ రిటైల్‌ విస్తరణ..
వేగంగా విస్తరిస్తున్న రిలయన్స్‌ రిటైల్‌ను దేశ వ్యాప్తంగా విస్తరించాలని భావిస్తున్నట్టుగా ముఖేష్‌ తెలిపారు. ఇందుకు గాను కొత్తగా అందుబాటులోకి తెస్తున్న జియో గిగా ఫైబర్‌ సేవలను వాడుకోనున్నట్టుగా ఆయన వివరించారు. గత ఏడాది నాటికి 3500 స్టోర్స్‌ను ప్రారంభించామని ఈ ఏడాది కొత్తగా మరో 3500 స్టాల్స్‌ను ప్రారంభించనున్నట్టుగా తెలిపారు. జియో టెలికాం సేవలను, హైస్పీడ్‌ టెక్నాలజీ సేవలను ఉపయోగించుకొంటూ రిటైల్‌ను చిన్నచిన్న కిరాణా స్టోర్స్‌ వరకు చేరువ చేయనున్నట్టుగా ఆయన వివరించారు. గత ఏడాది రిలయన్స్‌ రిటైల్‌ ద్వారా దాదాపు 5 లక్షల టన్నుల గ్రోసరీల విక్రయాలు చేపట్టినట్టుగా ఆయన తెలిపారు.
మీ స్నేహితులకు రికమెండ్ చెయ్యండి